ร้านอยู่ติดกับร้านทำผมฝั่งเดียวกันกับแฟมิลี่มาร์ทตรงปากซอยบางขุนนนท์29 ข้างในร้านทาสีส้มสดใส หาไม่ยากค่ะ มีโต๊ะรองรับอยู่ประมาณ 6-7 โต๊ะ บนโต๊ะจะมีเตาไฟฟ้าวางอยู่พร้อมขวดน้ำจิ้ม น้ำมะนาวและกระปุกพริก-กระเทียม สั่งอาหารโดยการติ้กในใบสั่งอาหารที่ร้านวางไว้ให้บนโต๊ะ ของแต่ละอย่างเริ่มต้นที่ 10 บาทค่ะ มีให้เลือกทานทั้งเนื้อหมู เนื้อวัว ลูกชิ้น ผักสด เส้นต่าง ๆ ไข่ไก่สด อาหารทะเลก็มีหมึกกับกุ้งค่ะ เครื่องดื่มยังมีแค่น้ำเปล่ากับเป๊บซี่ขวดเท่านั้นค่ะ คุณภาพรวมไปถึงปริมาณของอาหารก็ได้มาตรฐานตามราคาค่ะ แต่ที่เราชอบมากที่สุดคือหมูยอเวียดนามและเนื้อริบอายค่ะ หมูยอจะได้ความเผ็ดร้อนของพริกไทยชัดเจน และคนที่ชอบกินเนื้อก็ไม่ควรพลาดกับเมนูเนื้อริบอาย แล่มาค่อนข้างบาง พอเนื้อสุกแล้วเคี้ยวง่าย ไม่เหนียวเลย ส่วนน้ำจิ้มของที่นี่มีสองแบบ เวลากินให้นำมาผสมกัน แล้วปรุงรสตามชอบ ส่วนตัวรู้สึกว่าแปลกใหม่ดี แต่ไม่ค่อยชอบกลิ่นของน้ำจิ้มเผ็ดเท่าไหร่ ในเรื่องของการบริการค่อนข้างรวดเร็ว ได้ของครบถ้วน หรือของอะไรที่มาช้าก็จะแจ้งให้ทราบก่อน ส่วนของหวานนั้น เฉาก๊วยและลอดช่องน่าสนใจดี แต่วันนี้ทางร้านมีแค่ไอศกรีมเลยไม่ได้ลองทาน โดยรวมแล้วประทับใจทั้งรสชาติอาหารและการบริการค่ะ